Gordhan gryp in by Eskom-dispuutPravin Gordhan. Foto: GCIS Pravin Gordhan, minister van openbare ondernemings, het onderneem om Eskom te vra om saam met vakbonde na die onderhandelingstafel terug te keer. Gordhan en beamptes van sy departement het vroeër dié week met lede van Eskom se raad en die leierskap van die vakbondfederasie Cosatu vergader om insig te kry oor georganiseerde arbeid se loondispuut met die kragreus. Volgens Gordhan het Cosatu sy kommer uitgespreek oor die manier waarop Eskom die loononderhandelinge hanteer het en die impak van die onafhanklike kragverskaffingsprogram op werke in die mynsektor. Gordhan het op sy beurt Eskom se finansiële posisie en die laer ekonomiese groei voorgehou en gesê die regering het nie die geld om herhaaldelik vir staatsondernemings ’n reddingsboei te gee nie. Hy het gesê Eskom leen tans geld vir bedryfsuitgawes, insluitend salarisse. “Dit is nie volhoubaar nie en dringende en beslissende ingryping is nodig om hulle balansstaat te versterk.” Gordhan het egter toegegee dat dit onbehoorlik is om terselfdertyd die kwessie van afskaling aan te spreek terwyl daar moeilike salarisonderhandelinge aan die gang is. Hy het gesê dit is Eskom se raad se verantwoordelikheid om vas te stel watter tipe salarisverhoging Eskom vir sy werknemers kan aanbied binne die raamwerk van die raad se fidusiêre verantwoordelikhede. Volgens Gordhan is hy nie in die posisie om die raad instruksies te gee in dié verband nie. Gordhan het wel aangebied om inligtingsessies tussen Eskom en Cosatu te fasiliteer sodat die kragreus se finansiële posisie deur almal verstaan en in ag geneem kan word. “Alle partye word versoek om die loononderhandelingsproses ’n geleentheid te gee om te slaag. Alle partye word ook versoek om hulle te weerhou van geweld en intimidasie en nie die aflewering van steenkool te ontwrig nie.” Gordhan het gesê dit is in belang van almal betrokke dat daar ’n deurlopende toevoer van elektrisiteit is en dat niks gedoen word om die groei van die ekonomie te hinder nie.